अर्थात् शेष,वासुकि,तक्षक आदि सब नाग उसका सेवन किया करते हैं । शेषनाग नागराज और वासुकि सर्पराज कहलाते हैं । तक्षक भी सर्पराज की श्रेणी में आते हैं । तीनों ही सामान्यतः महासर्प, सर्पराज, नागराज या भुजंगराज के नाम से अभिहित किये जाते हैं, यद्यपि इन तीनो के अलावा अन्य भी विशाल सर्पों का भी अस्तित्व है । महर्षि वेदव्यास रचित महाभारत ग्रन्थ ,जिसे शास्त्रों में `पंचम वेद ` के नाम से अभिहित किया गया है, की एक कथा के अनुसार यह सभी सर्प कश्यप मुनि तथा उनकी पत्नी कद्रू की संतानें है, कश्यप मुनि की दूसरी पत्नी विनता अरुण (सूर्यदेव के सारथि) और गरूड़ की माता हैं । कद्रू सौतिया डाह के कारण छल करके सरलहृदया विनता को अपनी दासी बना लेती है ।महापराक्रमी गरुड़ के जन्म के बाद उन्हीं के द्वारा उनकी माता की दासत्व से मुक्ति होती है। किन्तु सर्पों व गरूड़ के मध्य भयंकर वैर ठन जाता है, जो अब तक वर्तमान है । विनतानन्दन गरुड़ को अपनी माता के कष्टों को देख कर दारुण दुःख होता है, वे सर्पों से पूछते है कि मैं तुम लोगों का क्या उपकार कर दूं, जिससे मैं और मेरी माता दासत्व से मुक्त हो जाएँ। इस पर सर्प कहते हैं कि तुम यदि हमें स्वर्ग से अमृत ला दो तो हम तुम्हें और तुम्हारी माता को दासत्व से मुक्त कर देंगे । गरुड़ महातेजस्वी एवं अतिविशालकाय थे । उनके उड़ने पर उनके पंखों की हवा से पर्वत भी काँप उठते थे। अमृत-प्राप्ति हेतु स्वर्गलोक जाते समय मार्ग में उन्हें अपने पिता कश्यप मुनि और तपःशुद्ध वालखिल्य ऋषियों का आशीर्वाद भी प्राप्त हो जाता है तथा वे जाकर इंद्र व अन्य देवताओं के साथ भयंकर संग्राम करके व उन्हें पराजित करके अमृत-कलश स्वर्ग से लाकर सर्पों को सौपते हैं तथा अपनी माता को दासीभाव से मुक्ति दिलवाते हैं व स्वयं भी मुक्त होते हैं । यह और बात है कि अंततः सर्प व सर्पमाता उस अमृत का लाभ उठा नहीं पाते, क्योकि गरुड़ सर्पों से चतुराई करते हुए कहते हैं कि वे पहले नदी में स्नान कर पवित्र हो जाएँ ,बाद में ही अमृत पियें । अतः सब सर्प अमृत से भरे कलश को कुश के आसान पर रख कर स्नान करने निकल जाते है उस समय देवराज इंद्र अपना अमृत-कलश युक्तिपूर्वक वहां से उठा कर देवलोक चले जाते हैं । अमृत का स्पर्श हो जाने के कारण कुश तब से पवित्र माना जाने लगा तथा अब भी पवित्र माना जाता है । पूजा-अर्चना आदि पवित्र मंगल-कृत्यों के लिए कुश के आसन को प्रयोग में लाया जाता है । अस्तु, स्नानादि से निवृत्त हो कर सर्पों ने देखा कि अमृत-कलश वहां नहीं था । वे समझ जाते हैं कि उनके कपट का ही यह फल उन्हें मिला था । उन्हीं सर्पों में शेषनाग भी थे जो अन्य सर्पों के विपरीत धर्मात्मा और सच्चरित्रवान थे तथा इन सर्पो की कुटिलता व छल-कपट से दुःखी रहते थे । उन सर्पों के बीच इनका मन नहीं लगता था । अंततः अपनी धर्म-निष्ठां , धैर्य और कठोर तपस्या से वे अनंत (शेषनाग) ईश्वर का सानिध्य पाते हैं । पुराणों में वर्णित आख्यानों के अनुसार वासुकि भी भक्तिनिष्ठ थे। शेषनाग श्रीविष्णु की शय्या तथा वासुकि शिवजी का कंठहार बनते हैं। तक्षक वही महासर्प हैं जिन्होंने अर्जुन के पौत्र व अभिमन्यु के पुत्र परीक्षित को डसा था। तक्षक का निवास पाताल में है, ऐसा आख्यानों में कहा जाता है। नागों की कथा तो लम्बी है किन्तु यहाँ अति संक्षेप में केवल इसलिए दी गई है कि प्रायः सहृदय पाठक `नागराज` या `सर्पराज` से केवल शेषनाग को ही जोड़ते हैं, अतः शिव के कण्ठ में सर्पराज या भुजंगराज पढ़ कर भ्रमित हो जाते हैं कि जो शेष श्रीविष्णु की शय्या हैं वे शिव-कंठ में या जटा में कैसे पहुँच गए। गीता के`विभूति योगः` नामक दशम अध्याय में श्रीकृष्ण अर्जुन से कहते हैं कि `सर्पाणामस्मि वसुकिः `अर्थात् मैं सर्पों में सर्वोत्तम वासुकि हूँ । वासुकि मणिधारी महासर्प हैं। प्रस्तुत श्लोक में रावण का कहना है कि जटा से लिपटे हुए भुजंग की मणि से निःसृत प्रकाश-पुंज की पीत कांति का सुदूर तक प्रसार है। दिग्दिगंत में परिव्याप्त मणि-प्रकाश की पीलिमा कुछ ऐसी भासती है जैसे दिशा-सुंदरी के मुख पर हरिद्रा-केशर के कुमकुमराग (अंगराग) का अनुलेपन कर दिया गया हो। दिशाओं को सुन्दर स्त्री की उपमा दी है। समूचा वर्णन जीवंत हो उठा है । पिछले श्लोकों में बालचंद्रमा की द्युति से भास्वर शीश एवं जटा का वर्णन मिलता है और यहाँ जटा से लिपटे भुजंग की भव्यता दिग्दर्शित की गई है। एक भास्वर दृश्य नेत्रों के आगे अपने आलोक कण बिखेर देता है । इसके आगे के वर्णन में कहा गया है कि महादेव का उत्तरीय(पटुका) लहरा रहा है , बड़ा रोचक रूप है। यह उत्तरीय गजचर्म का बना है। शिव द्वारा असुरों के वध की बहुत सी कथाएं प्राप्त होती हैं। इन्हीं में से एक है उनके द्वारा गजासुर के वध की कथा। इस असुर का नाम नील था , कहीं-कहीं इसे अंधकासुर का मित्र भी बताया गया है। यह असुर शिव के साथ युद्ध करते समय गज का रूप ले लेता था , अतः गजासुर कहलाया। शिव ने इसका वध करके इसकी त्वचा का उत्तरीय प्रयुक्त किया। कटि पर व्याघ्रचर्म वे धारण करते हैं तथा ऊपरी भाग पर उपरना अथवा उत्तरीय वे गजासुर की त्वचा का धारण करते है । गजासुर को अपने बल व पराक्रम का बहुत मद था । इसीलिये रावण ने उसे `मदांध सिन्धुर` कहा है विभिन्न कथाओं में न्यूनाधिक विभिन्नताएं पाई जाती हैं कुछ-कुछ तथ्यों को ले कर । शिव ने गजासुर की मेदयुक्त खाल का उत्तरीय बनाया । इस कारण शिव को कृत्तिवास , कृत्तिसिंधुर भी कहा जाता है। किसी कथा में यह भी आता है कि गजासुर वास्तव में शिव-भक्त था व कड़ी तपस्या के बाद शिव से वर प्राप्त करता है कि वे उसके पेट के भीतर निवास करें , ताकि सदा उसके पास रहें । तत्पश्चात पार्वती व नंदी द्वारा शिव को वापिस करने के आग्रह करने पर वह शिव से पेट से बाहर आने की प्रार्थना करता है और इच्छा प्रकट करता है कि वह लोगों की स्मृति में अमर हो जाए। । अतः उसके देहत्याग के बाद शिव उसके कटे सर को लिए घूमते हैं । पार्वतीनन्दन का शिरोच्छेद किये जाने के उपरांत गजासुर के शीश को वे उसमें लगा देते है तथा पार्वतीनन्दन तत्प्श्चात् `गजानन कहलाते हैं। कथाओं में भिन्नता है किन्तु उन सब की आत्मा एक ही है कि वह असुर वध के बाद भी शिव-सानिध्य में ही रहता है, अलावा इसके गजचर्म धारण करने से संकेतित होता है `इन्द्रियों`को जीतना । गज को मोह का प्रतीक भी माना जाता है , अतः कतिपय चित्रों में गज के ऊपर शिव को नर्त्तन करते हुए भी दिखाया गया है , जो मोह-मद जैसी आसुरी वृत्ति पर विजय का द्योतक है। रावण स्वयं एक असाधारण व्यक्तित्व था, अपने असाधारण आराध्य की लीलाएं उसे रोचक और रोमांचक लगती हैं तथा वह भगवान भूतनाथ से प्रार्थना करता है कि उसके मन को सदैव उनके अद्भुत दर्शन का ऐसा अनुपम और अनूठा आनंद प्राप्त होता रहे । उपनिषद आदि में `भूत` शब्द प्राणी अथवा जीव के लिए प्रायः प्रयुक्त हुआ है । कठोपनिषद् की तीसरी वल्ली में लिखा है: